SKRIFTLIG FORESPØRGSEL E-0977/02

af Herbert Bösch (PSE) til Kommissionen

(12. april 2002)

Om: Undersøgelser mod tidligere medarbejdere ved Kontoret for Bekæmpelse af Svig

I en erklæring fra Kommissionen (MEMO/02/38), udsendt den 28. februar 2002, hedder det, at Kontoret for Bekæmpelse af Svig OLAF vil igangsætte en undersøgelse, der drejer sig om arbejdet i det tidligere Kontor for Bekæmpelse af Svig UCLAF. I dagbladet Le Monde af 2. marts 2002 stod der i denne forbindelse, at denne undersøgelse omfattede tre tjenestemænd af fransk nationalitet, som angiveligt ikke havde undersøgt tegn på bedragerier ordentligt.

1. Kan Kommissionen oplyse, om den bebudede undersøgelse i mellemtiden er blevet igangsat?

2. Kan Kommissionen bekræfte, at de pågældende tjenestemænd ikke blot havde været beskæftiget ved det tidligere kontor for Bekæmpelse af Svig UCLAF, men også indtil midten af 2001 havde været beskæftiget i OLAF og dér var ansvarlige for det særligt følsomme område vedrørende de såkaldte interne undersøgelser?

3. Kan Kommissionen bekræfte, at disse tjenestemænd bl.a. havde at gøre med undersøgelserne i forbindelse med klagerne mod Edith Cresson?

4. Kan Kommissionen bekræfte, at mindst én af disse tjenestemænd også var ansvarlig for, at Kommissionens ledelse i den såkaldte MED-sag blev givet vildledende oplysninger (se min skriftlige forespørgsel E-3632/01(1))?

5. Vil OLAF nu lade gennemgå alle de sager, som er blevet behandlet af de pågældende tjenestemænd?

6. Hvordan sikres det, at disse undersøgelse mod tidligere medarbejdere i Kontoret for Bekæmpelse af Svig gennemføres med den nødvendige objektivitet og uafhængighed?

(1) EFT C 28 E af 6.2.2003, s. 9.

Svar afgivet på Kommissionens vegne af Michaele Schreyer

(19. juni 2002)

Kommissionen skal meddele det ærede medlem, at generaldirektøren for EU's kontor for bekæmpelse af svig (OLAF) har indledt en intern undersøgelse mod tre medarbejdere.

Det hedder i Europa-Parlamentets og Rådets forordning (EF) nr. 1073/1999 af 25. maj 1999 om undersøgelser, der foretages af Det Europæiske Kontor for Bekæmpelse af Svig (OLAF)(1), og i artikel 12, stk. 3, i Parlamentets og Rådets forordning (Euratom) nr. 1074/1999 af 25. maj 1999(2), at OLAF's direktør regelmæssigt aflægger rapport til Europa-Parlamentet, Rådet, Kommissionen og Revisionsretten om resultaterne af kontorets undersøgelser under overholdelse af undersøgelsernes fortrolighed, de berørte personers legitime rettigheder og i givet fald de nationale bestemmelser vedrørende retslige procedurer.

I henhold til ovenstående bestemmelser skal Kommissionen meddele det ærede medlem, at OLAF ikke er i stand til at give oplysninger med hensyn til punkt 2, 3 og 4 i denne skriftlige forespørgsel.

OLAF's generaldirektør har besluttet at nedsætte en undersøgelsesgruppe under ledelse af en højtstående dommer fra en af medlemsstaterne for at finde ud af, om det er nødvendigt at foretage yderligere undersøgelser i forbindelse med de vigtigste interne sager, som blev indledt under Direktoratet for Koordinering af Bedrageribekæmpelse (UCLAF). Gruppen skal også have kontakt med alle myndigheder, som er indblandet i disse sager, både i medlemsstaterne og inden for EU's institutioner. Det forventes, at gruppen vil indlede sit arbejde i juli 2002, så snart den højtstående dommer er blevet udnævnt.

Den interne undersøgelse vedrørende tidligere tjenestemænd i UCLAF vil blive foretaget af tre dommere, som er begyndt eller vil begynde at arbejde hos OLAF, efter at de pågældende tre tjenestemænd har forladt OLAF. Dette sker for at sikre den størst mulige uafhængighed. Dommerne skal aflægge rapport direkte til OLAF's generaldirektør og kun til ham.

(1) EFT L 136 af 31.5.1999.

(2) EFT L 136 af 31.5.1999.